**Ministra kabineta noteikumu projekta**

**"Būvju klasifikācijas noteikumi"**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Būvju klasifikācijas noteikumi" (turpmāk – projekts) izdodams, pamatojoties uz Statistikas likuma 21. panta 1. punktā Ministru kabinetam dotā vispārējā deleģējuma noteikt nacionālās statistiskās klasifikācijas.  Šobrīd spēku zaudējušie Ministru kabineta 2009. gada 22. decembra noteikumi Nr. 1620 "Noteikumi par būvju klasifikāciju" (turpmāk – noteikumi Nr. 1620) bija izdoti saskaņā ar Valsts statistikas likuma 7.1 pantu. Valsts statistikas likums spēku zaudēja 2016. gada 1. janvārī, kad spēkā stājās jaunais Statistikas likums. Jaunā Statistikas likuma pārejas noteikumu 2. punkta 12. apakšpunkts nosaka, ka Ministru kabinetam līdz 2017. gada 31. maijam jāpārizdod noteikumus Nr. 1620. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Būvju klasifikācija ir izstrādāta, pamatojoties uz būvju klasifikāciju "CC" (*Classification of Types of Construction*) (turpmāk – CC būvju klasifikācija), ko 1997. gadā izstrādājis Eiropas Savienības Statistikas birojs (EUROSTAT). CC būvju klasifikācija nav izdota kā Eiropas Savienības normatīvais akts, tomēr šis fakts nerada arhitektiem skaidrību, vai būvprojektā būves galvenais lietošanas veids norādāms, piemērojot CC būvju klasifikāciju vai noteikumus Nr. 1620. Nepieciešams uzsvērt, ka saistošais spēks ir Ministru kabineta noteikumiem, ar kuriem apstiprināta būvju klasifikācija, nevis CC būvju klasifikācijai.  Lai gan projekta izstrādes pamatuzdevums ir saistīts ar jaunu Ministru kabineta noteikumu par būvju klasifikāciju izdošanu sakarā ar deleģējuma maiņu, vienlaicīgi projektam ir izvirzīts mērķis novērst klasifikācijā savstarpējās pretrunas, lai pēc būtības vienu un to pašu objektu vairs neklasificētu ar vairākiem kodiem, kā arī objektu apraksts būtu nepārprotams un pilnīgs atbilstoši pastāvošajai dzīves situācijai.  Projekta pielikums, atšķirībā no noteikumiem Nr. 1620, paredz:  1) **skaidrāk izteikt nosacījumus**, ar kādiem telpu grupas lietošanas veids ietekmē ēkas galveno lietošanas veidu;  2) **termina "ēka" skaidrojumā** atsauci uz ugunsdrošu sienu veidot tā, lai tā nebūtu pretrunā ar normatīvajiem aktiem būvniecības jomā;  3) **novērst pretrunas** dzīvojamo ēku un nedzīvojamo ēku definēšanā – projekta pielikums vairs neparedz noteikumos Nr. 1620 esošos nepilnīgos skaidrojumus par to, kas ir dzīvojamā māja (klasifikācijas nodaļas kods "11") un kas ir nedzīvojamā ēka (klasifikācijas nodaļas kods "12"), jo šie skaidrojumi bija pretrunā nosacījumiem, ar kādiem telpu grupas lietošanas veids ietekmē ēkas galveno lietošanas veidu jeb pretrunā noteikumu Nr. 1620 7. punktam un projekta 7. un 8. punktam;  4) **skaidrojumus par šādu objektu klasifikāciju**: klosteri, viesu mājas, izdevniecības, kultūrizglītības iestādes (mūzikas skola, mākslas skola utt.), transporta pieturu nojumes, kurpnieka, atslēdznieka, juveliera, fotogrāfa, šuvēja u.c. pakalpojumu sniegšanas ēkas, kioski, paviljoni, veļas mazgātavas, auto mazgātavas, ķīmiskās tīrītavas, vispārēja tipa aptiekas, apbedīšanas biroji un aģentūras, autoservisi, koģenerācijas stacijas, bērnu uzraudzības pakalpojuma sniegšanas ēkas un telpu grupas, dienas centri, atskurbtuves, morgi, kolumbāriji, boulinga ēkas, šautuves, svaru ēkas, lauksaimniecību noliktavas, kūtsmēslu krātuves (ar jumtu vai pārsegumu), apsardzes un caurlaižu ēkas, robežsardzes ēkas, transportlīdzekļu novietnes, bērnu rotaļu laukumi, āra trenažieru laukumi, sporta laukumi basketbolam, golfa laukumi, šaušanas sporta laukumi, būnas, ar transporta infrastruktūru saistītie un nesaistītie laukumi, pie tiltiem, ceļu pārvadiem, estakādēm un viaduktiem un tuneļos un pazemes ceļos esošie lifti. Noteikumi Nr. 1620 šos objektus nenosauca, tādēļ šo objektu klasificēšana bija neskaidra, bet projekta pielikums šos objektus nosauc, ieviešot skaidrību par to, kā viņus klasificēt;  5) nosaukt un izdalīt atsevišķus tipus:   * ar apbedīšanu saistītām ēkām; * nobrauciena trasēm; * trošu ceļiem; * laukumiem; * skatu torņiem un platformām.   6) kazino **ēkas** un telpu grupas **klasificēt tikai vienā pozīcijā** – 1261;  7) viena dzīvokļa mājas dvīņu un rindu māju skaidrojumā **atteikties no pazīmes, ka katram dzīvoklim ir savs jumts**, jo praksē būvniecībā minētā pazīme netiek ievērota un konstruktīvi ir sastopami dažādi jumtu veidu risinājumi;  8) vairumtirdzniecības un mazumtirdzniecības ēku klases skaidrojumā atbilstoši situācijai praksē **atteikties no apzīmējuma "universālveikali"**, tā vietā iekļaujot atbilstošus terminus – "tirdzniecības centrs", "iepirkšanās centrs", "iepirkšanās parks", kā arī **atteikties no apzīmējuma "atsevišķi veikali"**, jo veikali kā telpu grupas daudzfunkcionālajās ēkās atbilst situācijai praksē;  9) **pirtis** klasificēt atbilstoši to ekonomiskai izmantošanai. Pirtis, kurās sniedz mazgāšanās u.c. skaistumkopšanas pakalpojumus, klasificēt pie vairumtirdzniecības un mazumtirdzniecības ēkām (kods 1230), bet individuālās pirtis personīgās higiēnas vajadzībām pie citām, iepriekš neklasificētām, ēkām (kods 1274);  10) **precizēt skaidrojumu koplietošanas telpu grupai**. Šobrīd skaidrojums ir pārprotams un atsevišķās situācijās ierobežo koplietošanas telpu grupas noteikšanu tur, kur tā pēc būtības ir jānosaka. Projekta pielikums skaidrāk noregulēs, ka telpas, kuras tiek izmantotas kopīgi, piemēram, kāpņu telpas, gaiteņi, galerijas, vestibili, vējtveri, lifti, šahtas u.c. telpas, apvieno koplietošanas telpu grupā. Parasti koplietošanas telpu grupa nodrošina pārvietošanos starp citu (vienādu vai dažādu) lietošanas veidu telpu grupām, kā arī izeju no ēkas, taču ir iespējami arī citi koplietošanas telpas novietojumi. Koplietošanas telpu grupa var būt tikai tādā ēkā, kurā ir vēl vismaz divas vai vairākas telpu grupas ar citu lietošanas veidu. Tas nozīmē, ka koplietošanas telpu grupa nevar būt vienīgā telpu grupa ēkā, kā arī, tā nevar būt ēkā ar divām telpu grupām – koplietošanas telpu grupu un citu telpu grupu;  11) papildināt skaidrojumu, ka **kultūrvēsturiskās ēkas** lietošanas veids (kods 1273) nav piemērojams, ja ēkai vai telpu grupai ir nosakāms cits lietošanas veids arī tad, ja tai ir noteikts valsts kultūras pieminekļa statuss;  12) autoceļu (kods 2111), ielu un ceļu (kods 2112) un dzelzceļu (kods 2121) ostu un kuģojamo kanālu (kods 2151) akveduktu, apūdeņošanas un kultivācijas hidrobūvju (kods 2153) skaidrojumos precizēt terminoloģiju atbilstoši attiecīgās jomas normatīvajos aktos lietotajai terminoloģijai;  13) skaidrāk noteikt, ka ar terminu "terminālis" (kods 1241) projektā ir jāsaprot termināla ēka, nevis ikviena ēka, kas atrodas termināla teritorijā;  14) skaidrāk noteikt, ka telpu grupai lietošanas veidu ar kodu 1274 var noteikt neatkarīgi no ēkas galvenā lietošanas veida, piemēram, pagrabstāva telpu grupai un tehniskā stāva telpu grupai var piemērot lietošanas veidu ar kodu 1274 neatkarīgi no ēkas galvenā lietošanas veida, ja telpu grupa netiek izmantota atbilstoši ēkas galvenajam lietošanas veidam vai kādam citam lietošanas veidam, bet telpu grupa pilda ēkas izmantošanas atbalsta funkciju (dažāda veida tehniskās telpas) un nav šīs ēkas koplietošanas telpu grupa (kods 1200).  Citas būves, piemēram, apgaismošanas līnijas (kods 24200401), tiek klasificētas un nosauktas tāpat, kā tas ir regulēts noteikumos Nr. 1620.  Projektā ietverta būves **galvenā lietošanas veida un telpu grupas lietošanas veida definīcija**. Definīciju trūkums esošajā regulējumā ir radījis pašvaldības būvvalžu dažādu interpretāciju (piemēram, dažāda garuma koda izmantošana) lietošanas veidu piešķiršanā būvēm un telpu grupām. Projekts skaidri nodefinēs, kas ir būves galvenais lietošanas veids un kas ir telpu grupas lietošanas veids, kā arī skaidri noteiks, ka būves galvenais lietošanas veids vai telpu lietošanas veids jāizsaka kā kods ar 4 zīmēm.  Ministru kabineta 2014. gada 19. augusta noteikumi Nr. 500 "Vispārīgie būvnoteikumi" paredz būvju iedalījumu grupās, atkarībā no būvniecības sarežģītības pakāpes un iespējamās ietekmes uz cilvēku dzīvību, veselību un vidi. Izstrādājot projekta pielikumu, tika izvērtēta iespēja to veidot, balstoties uz iepriekš minēto iedalījumu grupās. Tomēr izstrādes gaitā ir secināts, ka būvju klasifikācija, kas būves iedala pēc ekonomiskās izmantošanas, nav savietojama ar Ministru kabineta 2014. gada 19. augusta noteikumu Nr. 500 "Vispārīgie būvnoteikumi" 1. pielikumā noteikto būvju iedalījumu grupās, kas būves iedala pēc to būvniecības procesa. Piemēram, restorānus, kafejnīcas un citas sabiedriskās ēdināšanas ēkas pēc to būvniecības sarežģītības pakāpes un iespējamās ietekmes uz cilvēku dzīvību, veselību un vidi var iedalīt jebkurā no būvju trīs grupām. Tas pats ir attiecināms uz jebkuru no projektā klasificētām ēkām – biroju ēkas, tirdzniecības ēkas, dzīvojamās ēkas, sakaru ēkas, staciju ēkas, garāžu ēkas, noliktavas, ražošanas ēkas, lauksaimniecības ēkas u.tml.  Šobrīd attiecībā uz dažāda veida nekustamajiem īpašumiem, tai skaitā būvēm, tiek lietotas dažādas un savā starpā nesaistītas klasifikācijas – būves klasificē pēc noteikumiem Nr. 1620, savukārt vispārīgās prasības vietējā līmeņa teritorijas attīstības plānošanai, teritorijas izmantošanai un apbūvei, kā arī teritorijas izmantošanai, tajā skaitā teritorijas izmantošanas veidu klasifikāciju, nosaka pēc Ministru kabineta 2013. gada 30. aprīļa noteikumiem Nr. 240 "Vispārīgie teritorijas plānošanas, izmantošanas un apbūves noteikumi". Minēto klasifikāciju sasaiste atvieglotu pašvaldības būvvalžu un teritorijas plānotāju darbu, nosakot, kādas ēkas un inženierbūves atļauts plānot un būvēt konkrētās teritorijās. Lai atrisinātu minēto jautājumu, Tieslietu ministrijai sadarbībā ar Ekonomikas ministriju un Vides aizsardzības un reģionālās attīstības ministriju ir paredzēts līdz 2018. gada 31. decembrim izstrādāt jaunu būvju (vienotu teritorijas plānošanas un būvju) klasifikāciju, kas ir balstīta uz teritorijas plānošanas klasifikāciju, bet vienlaikus nodrošina būvju klasifikācijas pielietošanu būvniecībā, ekonomikā un citās nozarēs. |
| 3. | Projekta izstrādē iesaistītās institūcijas | Tieslietu ministrija (Valsts zemes dienests). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Būvju īpašnieki un tiesiskie valdītāji. |
| 2. | Tiesiskā regulējuma ietekme uz tautsaimniecību un administratīvo slogu | Izmaiņas būvju klasifikācijā netiešā veidā ietekmē būvju īpašniekus un tiesiskos valdītājos, jo būvju klasifikāciju ņem vērā būvju kadastrālajā vērtēšanā, ko savukārt izmanto nekustamā īpašuma nodokļa aprēķināšanā. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Grozījumi Ministru kabineta 2012. gada 10. janvāra noteikumos Nr. 48 "Būvju kadastrālās uzmērīšanas noteikumi", kuros noteikti konkrēto būvju Nekustamā īpašuma valsts kadastra informācijas sistēmā reģistrējamie apjoma rādītāji un datu konvertācijas nosacījumi.  Ministru kabineta noteikumi par kadastrālo vērtību bāzi attiecīgajam gadam, kuros noteikta konkrēto būvju tipu kadastrālo vērtību bāze. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu un sabiedrības līdzdalības aktivitātēm tika ievietota Valsts zemes dienesta, Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis no 2017. gada 3. aprīļa līdz 2017. gada 18. aprīlim varēja rakstiski sniegt viedokli (iebildumus un priekšlikumus) par projektu, to iesniedzot Valsts zemes dienestā vai nosūtot uz elektroniskā pasta adresi sabiedribas.lidzdaliba@vzd.gov.lv. |
| 3. | Sabiedrības līdzdalības rezultāti | Sabiedrības pārstāvju viedokļi par projektu sabiedrības līdzdalības procesa ietvaros netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts zemes dienests, pašvaldību būvvaldes un institūcijas, kas veic būvvaldes funkcijas, Būvniecības valsts kontroles birojs un Centrālās statistikas pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nebūs ietekme uz pārvaldes funkcijām un institucionālo struktūru. Projekta izpildes rezultātā nenotiks jaunu institūciju izveide, esošu institūciju likvidācija un reorganizācija. Projektam nav paredzēta ietekme uz institūciju cilvēkresursiem. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Svilpe 67038468

uldis.svilpe@vzd.gov.lv